Helgu Maríu AK verður nú breytt í ísfisktogara Í gær var lokið við að landa fyrsta farminum af frystum afurðum í Ísbjörninn , nýja frystigeymslu HB Granda við Norðurgarð í Reykjavík . Afurðirnar voru úr síðustu veiðiferð Helgu Maríu AK sem frystitogara en skipinu verður nú siglt til Póllands þar sem því verður breytt í ísfiskstogara . Áætlað er að breytingarnar taki tæpa fjóra mánuði . Þar með er 25 ára farsælum ferli skipsins sem frystitogara lokið . Eftir breytinguna mun verða rými fyrir 640 kör af fiski í kælilest skipsins en það samsvarar um 180 tonnum af fiski upp úr sjó . Á þilfari verður svo kælirými fyrir um 50 kör af lifur og öðrum aukaafurðum . Að sögn Steindórs Sverrissonar , útgerðarstjóra frystiskipa HB Granda , var afli Helgu Maríu úr síðustu veiðiferð um 8.000 kassar en það svarar til um 190 tonna af afurðum eða um 275 tonnum af fiski upp úr sjó . Uppistaða aflans var þorskur og karfi , auk grálúðu og minna magns af öðrum fisktegundum .